P. Hrušovský, podpredseda NR SR: (2001-10-23):
Páni poslanci, vyhlasujem desaťminútovú prestávku, aby sme sa upokojili, pretože pán poslanec je nesústredený kvôli vašim... (Ruch v sále.) No tak pokoj v sále spravíme desaťminútovou prestávkou, páni poslanci. Desaťminútovú prestávku, budeme pokračovať o 18.00 hodine. (Prestávka.) (Po prestávke.) A. Juriš, poslanec: Ja si myslím, že ste slušní inteligentní ľudia a nie... Dobre. V tejto Národnej rade sme prijali zákon č. 254/1994 Z. z. a teraz v najbližších hodinách je to bod 92 programu schôdze o Štátnom fonde likvidácie jadrovoenergetických zariadení a nakladania s vyhore-tým jadrovým palivom a rádioaktívymi odpadmi.V súčasnosti vo fonde, ktorý má byť zachovaný aj po avizovanom rušení fondov, je naakumulovaných asi 4 mld. korún. Ak by sa mali likvidovať bloky 1 a 2 V1 v roku 2030 – 2035,  predpokladajú sa náklady v súčasných cenách asi 114 mld. Sk. Avšak fond pri dnešných platbách za vyrobené množstvo elektrickej energie predpokladá naplnenie len na 35 mld. Čiže fond by mal zvýšiť vyberanie za vyrobenú elektrickú energiu najmenej trojnásobne, najmenej trojnásobne, aby fond plnil ten účel. (Hlasy v sále.) Potom by už výroba elektrickej energie z jadra nebola taká lacná a tu  treba povedať pravdu do očí našim deťom a vnukom. My postavíme atómové elektrárne, použijeme elektrinu a vy sa starajte o likvidáciu elektrární a starajte sa o odpady aj o úložisko. A to úložisko, no deti a vnuci. Je to obrovsky amorálne. Vraj rodičia chcú pre svoje deti to najlepšie. Fond po likvidácii jadrovoenergetických zariadení by mal mať ešte zvyšok, takzvanú základinu, ktorá by fungovala, aby z úverov sa hradili náklady na stráženie a údržbu úložiska jadrového odpadu. Dosť často sa tu skloňovala otázka bezpečnosti jadrovej elektrárne V1 Bohunice. Naša najstaršia činná jadrová elektráreň V1 nemá ani barbotážny systém. Pritom sú tam rizikové reaktorové bloky typu VVR 400/V 230 a okrem toho má podstatne slabšie steny ochrannej obálky hermetickej zóny. A to aj v porovnaní s V2  a elektrárňou Mochovce. V porovnaní s klasickými kontajmentmi západného typu už vôbec neobstojí. Vzhľadom na tieto fakty sú tvrdenia o ochrane jadrovej elektrárne pred leteckým teroristickým útokom prinajmenšom naivné. Nemusí to byť ani veľké lietadlo, ktoré zmení letový kurz pod násilím teroristov. Môže to byť i menšie lietadielko s niekoľko 100 kg výbušniny. Ja si pamätám, že športové lietadlo pristálo na Červenom námestí, a to pri dokonalej protileteckej obrane vojenskej veľmoci. (Hlas z pléna.) Taktiež nie je pravda, že zahraničné organizácie sú bez výhrady spokojné s technickým stavom zverejnenia bezpečnostných správ a s týmito správami by malo byť aj, samozrejme, oboznámené obyvateľstvo. Potom by bolo menej pochybností a dohadov. Dôležité je to pre zahraničie, vstup Slovenskej republiky do Európskej únie, ale hlavne spokojnosť našich občanov. Mimovládne organizácie upozorňujú na bezpečnostné problémy jadrových elektrární, najmä V1, už desaťročie. Stále vyzývajú zodpovedných predstaviteľov jadrovej energetiky a orgánov štátu, aby nepodceňovali situáciu a s plnou vážnosťou informovali občanov o možných dôsledkoch prípadného teroristického útoku a zároveň podnikli všetky kroky na ich ochranu. Súčasná medzinárodná situácia vytvára čoraz väčší tlak na jadrových energetikov, zástupcov jadrového dozoru, ale najmä na politikov, aby svoje doterajšie vyhlásenia naplnili konkrétnymi činmi. Európska komisia od začiatku rokovania vstupu Slovenskej republiky do Európskej únie požadovala čo najrýchlejšie ukončenie prevádzky V1 kvôli jej bezpečnosti. I po rekonštrukciách i po poslednej rekonštrukcii, ktorá nemohla vyriešiť najdôležitejšie bezpečnostné problémy. Vše-obecne konštatujú to správy VENORA, MAAE a najnovšie správa pracovnej skupiny Rady Európskej únie pre jadrovú bezpečnosť WPNS z tohto roku. Je smutné, že atómová loby zneužíva na svoje ciele aj občanov regiónu, hoci jadrová energetika negatívne postihuje celé Slovensko. Dnes sme tu počuli, že obyvatelia regiónu Jaslovské Bohunice chcú, aby bola prevádzkovaná elektráreň V1. Ja som tiež jeden z obyvateľov a nesúhlasím s tým, aby bola predĺžená prevádzka V1. Zatiaľ nám Európska únia ponúka 150 mil. EUR ako pomoc pri odstavení V1. Keď nechceme, nemusíme ich zobrať. Odhady na odstavenie a vyradenie z prevádzky V1 reálne hovoria o 15 mld. Sk, pričom fond likvidácie jadrovoenergetických zariadení by mal mať a dal by 6,14 mld., zvyšných 8,85 s EBRD,  z toho 6,5 mld. by išlo z pomoci Európskej únie. A o tejto zmluve dnes rokujeme. Na záver vám chcem povedať, že mám taký dojem z celej rozpravy dnes v parlamente, ale i z mediálneho prostredia vyplýva, že jadrová loby na základe jej jednostranných informácií a jej politickí zástancovia zavádzajú verejnosť, a to tvrdeniami o súčasnej medzinárodnej akceptovateľnosti V1 z hľadiska jadrovej bezpečnosti a jej porovna-teľnosti s jadrovými elektrárňami rovnakého veku v Európskej únii. Nevidím to zlé, že dnes diskutujeme o tomto vážnom probléme. Veď približne pred štyrmi či piatimi rokmi zelení v parlamente navrhovali, aby sa konala všeobecná rozprava o jadrovej energetike Slovenska. Bolo to pri dostavbe Jadrovej elektrárne Mochovce. No, samozrejme, to plénum vtedy neschválilo. A mnohí tu sedíte teraz a žiadali ste dnes rozpravu o tom. Vtedy ste to nechceli odsúhlasiť. Dá sa to vytiahnuť na hlasovaní. Je to tak. (Ruch v pléne.)